**PÁPAKÖRNYÉKI ÖNKORMÁNYZATOK**

**FELADATELLÁTÓ TÁRSULÁS ELNÖKE**

**8542 Vaszar, Fő u. 29**

**E L Ő T E R J E S Z T É S**

**A Pápakörnyéki Önkormányzatok Feladatellátó Társulás**

**Társulási Tanácsa**

**2018. február 14-i ülésére**

**2. napirend**

Tárgy: Pápakörnyéki Önkormányzatok Feladatellátó Társulás 2018. évi költségvetése

**Tisztelt Társulási Tanács!**

Magyarország 2018. évi központi költségvetéséről szóló 2017. évi C. törvényt (továbbiakban: Kvtv.) az Országgyűlés elfogadta, melyben meghatározta az önkormányzati társulások által ellátott feladatokhoz kapcsolódó központi költségvetési hozzájárulásokat, támogatásokat.

A társulás költségvetését a társulási tanács önállóan, költségvetési határozatban állapítja meg, melynek végrehajtásáról intézménye és munkaszervezete útján gondoskodik. A társulás költségvetése magában foglalja a társulás által létrehozott költségvetési szerv, a Feladatellátó Intézmény költségvetését is.

A társulás költségvetésének összeállítására és költségvetési határozatának meghozatalára, az erről történő elkülönített információ-szolgáltatásra, az előirányzat gazdálkodásra, az évközi pénzforgalmi jelentés készítésére az államháztartásról szóló 2011. évi CXCV. törvény (továbbiakban: Áht.) 26. § (1) bekezdésében foglaltak alapján a helyi önkormányzatokra vonatkozó rendelkezéseket kell alkalmazni azzal, hogy a képviselő-testület hatáskörét a társulási tanács gyakorolja, a polgármester részére meghatározott feladatokat a társulási tanács elnöke, a jegyző részére meghatározott feladatokat az önkormányzati társulási tanács, annak munkaszervezeti feladatait ellátó költségvetési szerv vezetője látja el.

Az Áht. 23. § (2) bekezdése rögzíti a költségvetési határozat tartalmára vonatkozó előírásokat. Az Áht. 23. § (2) bekezdésnek a) és b) pontja szerint elkülönülnek egymástól a társulás költségvetési bevételei és költségvetési kiadásai, valamint a Társulás által irányított költségvetési szerv költségvetési bevételei és költségvetési kiadásai. Az Áht. e rendelkezéseinek végrehajtási szabályait az államháztartásról szóló törvény végrehajtásáról szóló 368/2011.(XII.31.) Korm. rendelet (továbbiakban: Ávr.) 24. § (1) és (2) bekezdése tartalmazza, amelyben meghatározásra került, hogy mely bevételeket és kiadásokat kell a Társulás, illetve melyeket az általa irányított költségvetési szerv bevételei és kiadásai között megtervezni.

A Társulás költségvetési határozata tartalmazza kötelező önkormányzati feladatellátás keretében:

* a Társulás költségvetési bevételeit és kiadásait előirányzat-csoportok, kiemelt előirányzatok, szerinti bontásban, a Társulás által irányított költségvetési szerv engedélyezett létszámát, valamint költségvetési bevételeit és költségvetési kiadásait előirányzat-csoportok, kiemelt előirányzatok szerinti bontásban, (1., 2. és 3. melléklet)

- a Feladatellátó Intézmény 2018. évi bevételeit és kiadásait a 4. melléklet

- a pénzeszközátadások részletezését (5. melléklet)

- a felhalmozási kiadások részletes bemutatását (5a melléklet)

- a működési és a felhalmozási célú bevételi és kiadási előirányzatok mérlegszerű bemutatását (6. melléklet)

- a 2018. év várható bevételi és kiadási előirányzatainak teljesülését bemutató előirányzat-felhasználási ütemtervet (7. melléklet)

- a Kvtv. 2. számú melléklete szerint igényelt normatív állami támogatások részletes kimutatását (8. melléklet)

- a társulás 2018. évi likviditási tervét a 9. melléklet

- a társulás által ellátott egyes feladatokra igényelt normatív állami támogatások és egyes alap feladatokra jutó költségek különbözeteként megállapított önkormányzati hozzájárulás összegét a (10*.* melléklet) tartalmazza.

A Társulás 2018. évi költségvetése összeállítása során az alábbi költségvetési hatásokat kellett figyelembe vennünk:

a) 2017-ben a költségvetés meghatározásakor 2.865 e Ft tervezett pénzmaradvánnyal számoltunk, ez az összeg 2018-ban 14.331 e Ft, különbség 11.466 e Ft, A pénzmaradvány forrása a Társulás és Intézménye takarékos 2017. évi gazdálkodása, (tervezett fejlesztési feladatok maradtak el), illetve a fenntartó önkormányzatok második félévi befizetései.

b) a normatíva támogatás összege 2017-ben 62.109 e Ft volt, 2018-ban 78.288 e Ft, a különbség 16.179 e Ft.

c) a belső ellenőrzés kiterjesztése 2018-ban további 500 e Ft többletköltséget von maga után,

d) a garantált bérminimum költsége 2017-ben 85.602 e Ft volt, 2018-ban 90.749 e Ft-ra nőtt, ami 5.147 e Ft többletköltséget eredményez.

2017-ban a fenntartó önkormányzatok 38.157 e Ft hozzájárulást fizettek, ez az összeg 2018-ban az előterjesztés szerint 32.486 e Ft-ra módosul. Ez az előző évi befizetés összegének 85 %-a.

A fenntartói hozzájárulás tervezésekor elsődleges cél volt a Társulás és az Intézmény biztonságos működése.

Ennek része, hogy a 2017. évben elmaradt, illetve 2018-ra tervezett fejlesztések fedezetét a költségvetés biztosítsa.

Az Intézmény működését szolgáló épület fűtési rendszerének felújítása, a teljesen elavult fénymásoló, a dolgozók által használt évtizedes számítógépek cseréje már a 2017. évben célként szerepelt, azonban a garantált bérminimum finanszírozásának bizonytalansága miatt ezeknek a fejlesztési céloknak a megvalósítására nem került sor.

A költségvetés összeállítása során 2018. január 1-től 500 Ft/óra intézményi térítési díjjal számoltunk.

**BEVÉTELEK**

A határozat-tervezet a társulás bevételeit bevételi jogcímekként, a jogszabályi előírások figyelembe vételével tartalmazza.

**Működési bevételek**

A működési bevételek jogcímen 12.861 e Ft került tervezésre az alábbiak szerint:

* a bankszámlán átmenetileg szabad pénzeszközök kamatbevétele: 20 e Ft
* térítési díj bevétel házi szociális gondozás: 12.169 e Ft
* továbbszámlázott szolgáltatás: 672 e Ft.

**Támogatásértékű bevételek**

Támogatási célú pénzeszköz átvétel címén 149.766 e Ft bevétel került tervezésre a Társulás részére, mely a Kvtv. 2. számú melléklete szerint igényelt normatív állami támogatások összegét tartalmazzák az alábbiak szerint:

* a társulás által ellátott családsegítő és gyermekjóléti, valamint a házi segítségnyújtási feladatok ellátására a Kvtv. 2. számú melléklete szerint átvett normatív állami támogatás 78.288 e Ft összegben

- az orvosi ügyelet működtetésének finanszírozására az Országos Egészségbiztosítási Pénztártól befolyó pénzösszeg várhatóan37.200 e Ft

* a működési célú támogatásértékű pénzeszköz átvétel önkormányzatoktól jogcímen várhatóan 32.486 e Ft folyik be
* közfoglalkoztatás támogatása*:* 1.792 e Ft.

**Pénzforgalom nélküli bevételek**

A2017. évi várható működési célú maradvány igénybevétele 14.331 e Ft összegben került tervezésre.

**KIADÁSOK**

**Személyi juttatások**

A személyi juttatások jogcímen - a foglalkoztatás jellegét figyelembe véve - 44 fő teljes és rész munkaidős, valamint 2 fő közfoglalkoztatott személyi juttatása került tervezésre az alábbiak szerint:

* a munkaszervezet igazgatási feladatait 1 fő teljes munkaidős dolgozó végzi, aki a Vaszari Közös Önkormányzati hivatal alkalmazottja (fenti létszámba nem tartozik),
* az orvosi ügyeleti feladatokat 5 fő teljes munkaidős és 4 fő részmunkaidős asszisztens és gépjárművezető
* a családsegítő és gyermekjóléti feladatokat 11 fő családgondozó és gyermekjóléti ügyintéző
* a házi segítségnyújtás adminisztratív feladatait 1 fő teljes munkaidős és 1 fő részmunkaidős ügyintéző, a házi gondozói feladatokat 11fő teljes munkaidős és 10 fő részmunkaidős házi gondozó látja el.

**Személyi juttatások és járulékai**

2018. évben a közalkalmazotti illetménytábla bértételei, a közalkalmazotti pótlékalap nem változik. Az intézményi személyi juttatások és járulékai a fenti létszám figyelembe vételével került megállapításra 112.993 e Ft összegben (ebből: 94.753 e Ft személyi juttatás, 18.240 e Ft járulék). A munkaszervezeti feladatok ellátására7.018 e Ft került, mint átadott pénzeszköz tervezésre.

**Dologi kiadások**

A dologi kiadások 2018. évi tervezett összege az előző évi teljesítéshez képest 4.914 e Ft-tal növekedett 45.995 e Ft, mely a társulás által ellátott feladatok során felmerülő költségeket tartalmazza. A dologi kiadások között jelentős összeggel szerepelnek az alábbi vásárolt szolgáltatások:

- a belső ellenőrzés céljából kifizetésre kerülő díj, 3.000 e Ft

- az orvosi ügyeleti feladatellátás során a közreműködő orvosok részére kifizetett ügyeleti díj 20.460 e Ft

- a családsegítő- és gyermekjóléti szolgálat feladatellátásában részt vevő pszichológus részére fizetendő díjazás, valamint az ügyvédi költség 828 e Ft.

- rehabilitációs hozzájárulás fizetési kötelezettség 25 főt meghaladó foglalkoztatás esetén 3.635 e Ft

**Fejlesztési, felhalmozási kiadások:**

**Társulás: 5.211.000,- Ft**

**Intézmény: 5.741.000 Ft**

A kiadási előirányzatok közé beépített közel 11 millió Ft-os fejlesztési kiadás azért történt, mert az intézmény működését lassan teljesen ellehetetleníti az elavult informatikai gépek használata. Az 1999. és 2005. között vásárolt számítógépek indítása reggelente 20-30 percet igényel a családgondozóktól. Az új gépek beszerzésével egyidejűleg egységes irodai szoftver vásárlását is meg kell valósítani. Az intézmény saját, használható fénymásolóval nem rendelkezik, a munkaszervezettől örökölt, bérelt másolót használja, ami sajnos egyre többször szorul karbantartásra. A szükséges alkatrész beszerzése akár 1-1 hetet is igénybe vesz, ez idő alatt az ügyintézők 1 kisteljesítményű, percenként 8-10 lap nyomtatására alkalmas nyomtatónál állnak sorban pendrive-val, hogy legalább a küldendő leveleket ki tudják nyomtatni.

A házi segítségnyújtás munkavégzés során eszközbeszerzés, 21 db kerékpár megvásárlása vált szükségessé, amivel a gondozónők az ellátottak közötti közlekedést, valamint az élelmiszer beszerzését és az egészségügyi szolgáltatóhoz való jutást oldják meg. Különösen indokolt a kerékpárok megléte a nagyobb méretű településeken, valamint ahol nem helyi lakos a feladatot ellátó személy

Az épület fűtését ellátó 18 éves gázkazán karbantartására az elmúlt években már közel 300 ezer Ft-ot kellett fordítani és sajnos típusából adódóan nagyon nehéz az alkatrészek pótlása, jelenleg is szükségmegoldással működik, mindenképpen cserére szorul.

A tetőtér adottságai és a nem megfelelő szigetelés a nyári melegekben azt eredményezi, hogy az irodákban átlag 35-37 C0 fokra emelkedik a hőmérséklet. Ennek ellensúlyozására szeretnénk, ha klíma beépítésére lenne lehetőség elviselhetőbbé téve ezzel a munkakörülményeket. Az épület villamoshálózata is felújításra szorul, mivel a jelenleg használt elektromos berendezések energiaszükségletét nem minden esetben biztosítja a rendelkezésre álló energiamennyiségű villamos berendezés (több alkalommal kellett a villanyórát újra indítani), ezért ennek a teljesítménybővítése vált szükségessé.

Kérem a Tisztelt Társulási Tanácsot, hogy a fentebb leírtak figyelembevételével döntésükkel támogassák a beruházások megvalósítását.

**Pénzeszköz átadás, egyéb támogatás**

Pénzeszközátadás, egyéb támogatás jogcímen összesen7.018 e Ft tervezése történt a munkaszervezeti feladatok ellátására.

**Tartalékok**

A társulás2018*.* évben tartalékot nem képez, tekintettel arra, hogy a költségvetési előterjesztés a pénzügyi egyensúly és az Intézményi működés biztosítása érdekében a fenntartó önkormányzatok befizetésével számol.

**Fenntartó önkormányzati hozzájárulás**

A Társulás 2018. évi költségvetésének egyensúlyát a fenntartó önkormányzatok által fizetett kiegészítő hozzájárulással lehet megteremteni 32.486 e Ft összegben.

A fenntartói hozzájárulás összegét az alábbi tényezők határozták meg.

a) Orvosi ügyelet: 225 fővel csökkent az ellátási területen a lakosság száma, a központi finanszírozás változatlan összegű maradt, ami 77,- Ft/lakos többlethozzájárulást jelent (2017. év 243,- Ft/lakoshoz 2018. 320,-Ft/lakos).

b) Belső ellenőrzés: 2018-ban az ellenőrzés várható éves költsége 3.000 e Ft, ami 22 Ft/lakos többlethozzájárulást jelent (2017. év 102,- Ft/lakos, 2018. év 124,- Ft/lakos)

c) Házi gondozás: 2018-ban az alapdíj összege nem változik 167,- Ft/lakos, tényleges feladatellátás esetén az önkormányzati hozzájárulás csökken, 388,- Ft/lakos összegben (2017. év 804,- Ft/lakos, 2018. év 416,- Ft/lakos).

d) Család és gyermekjóléti szolgálat: Az Önkormányzati hozzájárulás az előző évi 149%-a 125,- Ft/lakos (2017. év 84,- Ft/lakos, 2018. év 125,- Ft/lakos).

f) Sport feladatok: A 2017. évi feladaton képződött 334 e Ft-os maradvány biztosítja a 2018. évi feladatok ellátását.

g) Igazgatás: Az önkormányzati hozzájárulás összege a 2017. évihez képest 7,- Ft-tal csökkent, azaz 380,- Ft/lakos.

Az önkormányzati hozzájárulások átadásnak 2018. március 31-ig, illetve 2018. szeptember 30-ig két egyenlő részletben kell teljesülnie a pénzügyi stabilitás biztosítása érdekében.

A Társulás tag önkormányzatai Társulási Megállapodás alapján számított hozzájárulásuk részletes bemutatását a határozat 10. melléklete tartalmazza.

**Tisztelt Társulási Tanács!**

Az Áht. 24. § (3) bekezdésére tekintettel a törvényi határidőn belül az előterjesztett határozati javaslat és annak mellékletei szerint a Pápakörnyéki Önkormányzatok Feladatellátó Társulás 2018. évi költségvetését benyújtom.

Kérem a Tisztelt Társulási Tanácsot, hogy az előterjesztést megvitatni és a Pápakörnyéki Önkormányzatok Feladatellátó Társulás 2018. évi költségvetését a határozati javaslatnak megfelelően elfogadni szíveskedjen.

Összeállította: Vida László Gábor aljegyző

Horváth Attiláné köztisztviselő

Vaszar, 2018. 02. 08.

**Varga Péter**

**elnök**